Sidorkova vuonna 2019.
Sidorkova (vasemmalla) palkintokorokkeella W Seriesissä vuonna 2021.
Sidorkova kilpailemassa Russian Circuit Racing Series -sarjassa vuonna 2022.
**Irina Antonovna "Ira" Sidorkova** (ven. Ирина Антоновна Сидоркова; s. 27. kesäkuuta 2003 Petroskoi, Venäjä) on venäläinen autourheilija.

Sidorkova innostui moottoriurheilusta nähtyään kolmivuotiaana elokuvan *Autot*. Hän kokeili kartingia ensi kertaa kuusivuotiaana ja osallistui ensimmäisiin kilpailuihinsa vuotta myöhemmin. Hän voitti vuonna 2012 Viron kartingmestaruuden KF6 Mini -luokassa ja kilpaili vuonna 2013 Suomessa. Vuonna 2015 hän sijoittui Venäjän kartingin Rotax-mestaruussarjassa kolmanneksi ja osallistui Rally Academyn junioriohjelmaan. 13-vuotiaana hän sijoittui vakioautosarja Russian Circuit Racing Seriesin (RCRS) juniorimestaruudessa toiseksi ja voitti sen lisäksi jääratasarja Ice Circuit Racing Cupin. Vuonna 2018 hän voitti RCRS:n juniorimestaruuden ja siirtyi loppuvuodesta SMP Formula 4 -sarjaan. Kaudella 2019 hän jatkoi SMP Formula 4:ssä ja ajoi sen lisäksi Espanjan Formula 4 -sarjaa.

Kaudeksi 2020 Sidorkova haki mukaan W Series -sarjaan, ja hänet hyväksyttiin sarjan nuorimmaksi kilpakuljettajaksi. Kausi kuitenkin peruuntui koronaviruspandemian vuoksi, ja Sidorkova palasi sen sijaan kilpailemaan RCRS-sarjan Touring Light -luokkaan. Hän kilpaili W Seriesissä kaudella 2021 ja osallistui sitä ennen Aasian Formula 3 -sarjaan. W Seriesissä hän nousi palkintokorokkeelle jo toisessa kilpailussaan sijoituttuaan toiseksi. Seuraavissa kilpailuissa hänen suorittamisensa oli epätasaisempaa: hän oli Hungaroringin osakilpailussa neljäs, mutta se oli hänen ainoa pistesijoituksensa loppukaudella. Sidorkova joutui jättämään Spa-Francorchampsin osakilpailun väliin saatuaan koronavirustartunnan, ja hänet korvasi kilpailussa Gosia Rdest. Hänen kautensa päättyi ennenaikaisesti, kun hän ei saanut Yhdysvaltain viisumia Austinissa ajettuja kauden kahta viimeistä kilpailua varten. Austinissa hänen tilallaan ajoi Caitlin Wood. Hän sijoittui sarjan loppupisteissä yhdeksänneksi ja jäi siten automaattisesti seuraavan kauden kilpailupaikat saaneen kahdeksan kärjen ulkopuolelle. W Series Academyn kuljettajana hänen paikkansa seuraavalle kaudelle oli kuitenkin taattu.

Vaikka Sidorkovalla oli kilpakuljettajan paikka W Seriesiin kaudelle 2022, hänen osallistumisoikeutensa peruttiin Venäjän hyökättyä Ukrainaan. Hän palasi sen sijaan Venäjälle ja RCRS:n Super Production -luokkaan, jossa otti ensimmäisen osakilpailuvoittonsa kauden aikana. Kaudeksi 2023 hän siirtyi RCRS:n uuteen kestävyyssarjaan Ferrari 458 GT3 -autolla.

W Series -tulokset
------------------

**Lihavointi** tarkoittaa paalupaikkaa, *kursivointi* kilpailun nopeinta kierrosta. Muut selitteet löytyvät täältä.


| Kausi | Talli | 1 | 2 | 3 | 4 | 5 | 6 | 7 | 8 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- |
| 2021 | W Series Academy | RBR8 | RBR2 | SIL14 | HUN4 | SPAWD | ZAN13 | COA  | COA  | **34** | **9.** |

Lähteet
-------

1. 1 2 3  Irina Sidorkova Motorsport Stats. Viitattu 28.4.2023. (englanniksi)
2. 1 2  Irina Sidorkova W Series.  Arkistoitu 1.8.2021. Viitattu 28.4.2023. (englanniksi)
3. ↑  Debut start at Rally Masters Show! Rally Masters Show.  Arkistoitu 29.2.2020. Viitattu 28.4.2023. (englanniksi)
4. ↑  Allen, Georgia: Irina Sidorkova: "I have a unique opportunity to gain a lot of experience"  16.9.2019. Fast and Fearless. Viitattu 28.4.2023. (englanniksi)
5. 1 2  Irina Sidorkova SMP Racing. Viitattu 28.4.2023. (englanniksi)
6. ↑  Irina Sidorkova to take part in the 2020 W Series championship  21.10.2019. SMP Racing. Viitattu 28.4.2023. (englanniksi)
7. ↑  White, Megan: W Series Austria: Chadwick dominates second Spielberg race  3.7.2021. Autosport. Viitattu 28.4.2023. (englanniksi)
8. ↑  Allen, Peter: Chadwick tops W Series Spa practice as Rdest steps in for Sidorkova  27.8.2021. Formula Scout. Viitattu 28.4.2023. (englanniksi)
9. 1 2  White, Megan: Sidorkova to miss W Series Austin finale after US visa denied  21.10.2021. Motorsport.com. Viitattu 28.4.2023. (englanniksi)
10. ↑  Allen, Peter: Five new drivers chosen to race in W Series in 2022  22.3.2022. Formula Scout. Viitattu 28.4.2023. (englanniksi)
11. ↑  Laerte, Igor: Ira Sidorkova takes her first win in 2022 season in a thrilling race  14.7.2022. Racers. Viitattu 28.4.2023. (englanniksi)
12. ↑  Laerte, Igor: Irina Sidorkova announces first full season in endurance racing  18.3.2023. Racers. Viitattu 28.4.2023. (englanniksi)

Aiheesta muualla
----------------

* Kuvia tai muita tiedostoja aiheesta **Irina Sidorkova** Wikimedia Commonsissa